懷焦山圜禪師贈趙居士
作者：周孚
朝代：宋

paragraphs: 鍾山一馬駒，蹀躞九軌路。
才高難爲兄，質妙不愧父。
頃嘗造其室，握手宛如故。
孤燈留我語，碧眼照窗戶。
寒珠湛塵源，朝日破昏霧。
相期白蓮社，此意何可負。
當時座間客，子亦同此趣。
怱怱不再見，忽復歲云莫。
衝風戰夜窗，山氣想凝沍。
扁舟欲問訊，恐觸蛟鰐怒。
吾儕晚聞道，歲月忍虛度。
聲名身外鴆，文采性中蠹。
當求一轉語，共證十載誤。
春江兩涘平，偕子稽首去。